**Roşu**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Irinei Petraş

Şi lui Petru Poantă

Până şi faţa de pernă

Era de aceeaşi culoare:

Roşie.

Un năruitor coşmar

Îmi chinuia sufletul

Şi eu nu ştiam,

Nu ştiam dincotro vine.

Până şi giulgiul sicriului

Era de aceeaşi culoare.

Duhuri rele munceau mortul

Şi el nu ştia,

Nu ştia dincotro vin.

Roşie era broboada măicuţei, Doamne,

Sângeroasă culoare!

\* \* \*

Lui Răzvan Theodorescu

Vin alţi musafiri.

Nu altă ploaie. Nu alte

Cântece. Nu altă

Icoană, care să înţeleagă

Rugăciunile noastre.

Număr câţi brazi au rămas.

Au rămas atâţi

Câţi au fost retezaţi.

Şi năvăleşte frigul

Pe unde fuseseră verzi.

Dar a rămas pâinea.

Ies din cuptorul fierbinte

Rumenitele pâini. Stăm

Gură în gură cu ele.

Spunem: „Vom face o ţară

Frumoasă ca pâinea!”

„Veţi cădea!” ni se spune.

De unde să cazi?!

Cine doarme pe pământ

N-are frică să cază

Când se întoarce –

Aşa se spune.